Il-pandemija tal-coronavirus taffettwa prattikament kull pajjiż fid-dinja. L-esperjenzi tal-passat urew li anke bid-disponibbiltà ta' għodod effettivi għad-dispożizzjoni tad-dinja, xi wħud huma protetti, filwaqt li oħrajn mhumiex. Dan in-nuqqas ta' ugwaljanza mhux aċċettabbli – l-għodod kollha biex tiġi indirizzata l-pandemija jridu jkunu disponibbli għal kulħadd. Fis-summit tagħhom tas-26 ta' Marzu 2020 taħt il-presidenza tal-Arabja Sawdija, il-mexxejja tal-G20 appellaw għal rispons trasparenti, robust, ikkoordinat, fuq skala kbira u bbażat fuq ix-xjenza fl-ispirtu ta' solidarjetà. Huma impenjaw ruħhom li jippreżentaw front magħqud kontra t-theddida komuni tal-pandemija globali. B'kont meħud ta' dan, fl-24 ta' April, l-Organizzazzjoni Dinjija tas-Saħħa (id-WHO) u grupp inizjali ta' atturi fil-qasam tas-saħħa nedew kollaborazzjoni dinjija għall-iżvilupp aċċellerat, għall-produzzjoni u għall-Aċċess ekwu globali għall-għodda tal-COVID-19 (Access to COVID-19 Tools - ACT) – l-Aċċelleratur ACT. L-organizzazzjonijiet sħab jinkludu l-Fundazzjoni ta' Bill u Melinda Gates (Bill and Melinda Gates Foundation - BMGF), il-Koalizzjoni għall-Innovazzjonijiet ta' Tħejjija Epidemika (Coalition for Epidemic Preparedness Innovations -CEPI), il-Gavi, l-Alleanza għall-Vaċċini, il-Fond Globali, l-UNITAID, il-Wellcome Trust u l-industrija farmaċewtika. Flimkien għamlu appell konġunt għall-azzjoni. X'inhu r-Rispons Globali għall-Coronavirus? Bi tweġiba għal-appell tal-24 ta' April għall-azzjoni, il-Kummissjoni Ewropea ħabbret li kienet qed tingħaqad ma' sħab globali biex jingħata bidu għal sforz ta' donazzjonijiet – ir-Rispons Globali għall-Coronavirus – li jibda fl-4 ta' Mejju 2020. L-għan hu li tinġabar is-somma inizjali ta' EUR 7.5 biljun bħala parti mill-mobilizzazzjoni tar-riżorsi li għaddejja. Ir-Rispons Globali għall-Coronavirus għandu żewġ għanijiet: Il-vaċċini, id-djanjostiċi u t-trattamenti l-ġodda kollha żviluppati għall-coronavirus jenħtieġ li jsiru disponibbli madwar id-dinja bi prezz affordabbli, irrispettivament minn fejn ikunu ġew żviluppati. Aktar informazzjoni tinsab fuq is-sit-elettroniku: europa.eu/global-response. Kif ġiet stabbilita l-mira tal-ġbir ta' fondi ta' EUR 7.5 biljun? Iċ-ċifra ta' EUR 7.5 biljun (USD 8 biljun) hija bbażata fuq kalkolu ta' dak li huwa meħtieġ inizjalment u bl-aktar mod urġenti, li sar f'Marzu 2020 mill-Bord ta' Monitoraġġ dwar it-Tħejjija Globali (GPMB). Il-GPMB, li huwa korp indipendenti ta' monitoraġġ u responsabbiltà għat-tħejjija u l-kapaċità ta' rispons fil-każ ta' emerġenzi dinjija li jolqtu s-saħħa, imlaqqa' mid-WHO u mill-Bank Dinji, identifika nuqqas ta' finanzjament f'oqsma ewlenin għal ħtiġijiet maġġuri fil-ġlieda kontra din il-pandemija. L-iskop huwa li jiġu żviluppati vaċċini, testijiet u prodotti terapewtiċi bla periklu b'veloċità u skala mingħajr preċedent u li dawn isiru aċċessibbli u bi prezz affordabbli b'mod ekwu għal kulħadd madwar id-dinja. Il-GPMG indika li l-iskala sħiħa tal-manifattura u tat-twassil se tiswa' ħafna aktar mill-mira attwali, li tkopri biss ir-riżorsi inizjali li hemm bżonn bl-aktar mod urġenti. Il-EUR 7.5 biljun se jkunu għalhekk biss punt ta' tluq għall-maratona ta' wegħdi ta' donazzjonijiet li se tibda fl-4 ta' Mejju, u 'l quddiem se jkun hemm bżonn aktar. Il-mira finali eżatta se tiddependi fuq il-ħidma mwettqa mis-sħab globali, immonitorjati u ggwidati fi ħdan il-qafas ta' rispons kollaborattiv dinji tal-Aċċelleratur ACT. X'inhu l-qafas tar-rispons dinji globali tal-Aċċelleratur ACT? Aċċess universali u affordabbli għall-Istrumenti tal-COVID-19 (ACT) kien l-objettiv ewlieni tal-appell għall-azzjoni tal-24 ta' April mis-sħab tas-saħħa globali. Minħabba f'hekk, huwa meħtieġ finanzjament sinifikanti kif ukoll qafas kollaborattiv, bi skop u struttura ċara, sabiex jiġu allinjati l-isforzi madwar id-dinja u biex jiġi żgurat li l-flus mogħtija mill-pajjiżi jintużaw b'mod tajjeb. Abbażi ta' diskussjonijiet ma' sħab governattivi u mhux governattivi, il-Kummissjoni Ewropea tipproponi qafas kollaborattiv għar-rispons dinji tal-Aċċelleratur ACT, bħala struttura ta' koordinazzjoni biex tidderieġi u tissorvelja l-progress li jkun sar madwar id-dinja fl-aċċelerazzjoni tal-ħidma fuq it-tliet prijoritajiet li ġejjin: l-iżvilupp ta' vaċċini, aġenti terapewtiċi u djanjostika b'aċċess universali, mirfuda mit-tisħiħ tas-sistemi tas-saħħa, meħtieġa biex jitwettqu dawn il-prijoritajiet. It-tliet missjonijiet ewlenin tagħha jkunu: L-istruttura se tkun fis-seħħ għal sentejn (li jiġġeddu). Tkun qed tikkapitalizza fuq l-għarfien espert tal-istituzzjonijiet u s-sħab eżistenti u mhi se tistabbilixxi l-ebda struttura jew istituzzjoni ġdida. Min se jieħu sehem fil-qafas ta' rispons globali tal-Aċċelleratur ACT? Fil-qalba tal-qafas ikun hemm it-tliet sħubijiet ibbażati fuq kull waħda mit-tliet prijoritajiet. Dawn jaħdmu kemm jista' jkun b'mod awtonomu, bi fluss ta' ħidma trasversali fejn jidħlu s-sistemi tas-saħħa. Grupp ta' sħab governattivi u oħrajn privati mingħajr skop ta' qligħ jiffaċilitaw il-ħidma tas-sħubijiet fejn jidħlu l-vaċċin, l-aġenti terapewtiċi u d-djanjostika. Il-Kummissjoni Ewropea se tikkomunika mal-gvernijiet li, b'kollaborazzjoni, laqqgħu il-konferenza tad-donaturi tal-4 ta' Mejju. Is-sħab privati mingħajr skop ta' qligħ jistgħu jkunu organizzazzjonijiet b'firxa globali u storja ta' ħidma pożittiva fil-ħidma għal beni pubbliċi dinjija, bħall-Fondazzjoni ta' Bill & Melinda Gates, il-Wellcome Trust u l-Forum Ekonomiku Dinji. Il-Kummissjoni Ewropea hi tal-fehma li l-qafas tal-Aċċelleratur ACT jista' jirrapporta lejn xi entità dinjija bħal ma hu l-G20, possibilment b'estensjoni lejn l-Unjoni Afrikana, lill-Kooperazzjoni Ekonomika Asja-Paċifiku, lill-Organizzazzjoni Dinjija tas-Saħħa u lill-Grupp tal-Bank Dinji dwar: Kif jiffunzjonaw it-tliet sħubijiet? Kull sħubija jkollha żewġ konvenjaturi konġunti mogħnija bis-setgħa u bir-riżorsi biex janimaw sħubija mal-atturi rilevanti kollha (is-settur pubbliku, l-industrija, ir-riċerka, il-finanzjaturi, ir-regolaturi, l-organizzazzjonijiet internazzjonali). Kull waħda mit-tliet sħubijiet tallinja l-azzjonijiet tal-atturi involuti f'approċċ ta' katina tal-valur sħiħa (mir-riċerka sat-twassil u l-aċċess universali). Flimkien, huma jiżviluppaw l-aġenda u jimplimentaw b'mod konġunt il-ħidma meħtieġa. L-appoġġ lis-sistemi tas-saħħa sabiex ikunu jistgħu jlaħħqu mal-coronavirus jingħata permezz ta' fluss tax-xogħol trażversali, li fih id-WHO jkollha rwol prominenti. Min hu responsabbli għall-fondi miġbura? Il-Kummissjoni se tirreġistra u żżomm reġistru tal-wegħdiet li jsiru minn pajjiżi, organizzazzjonijiet internazzjonali, istituzzjonijiet finanzjarji, mis-settur privat u l-fondazzjonijiet li jkunu diretti lejn il-ħtiġijiet fejn jidħlu d-djanjostika, it-trattamenti u l-vaċċini sa tmiem Mejju 2020. Il-Kummissjoni mhi se tirċievi l-ebda pagament mill-finanzjament imwiegħed fil-kontijiet tagħha. Il-fondi jmorru direttament għand id-destinatarji. Madankollu, id-destinatarji ma jiddeċidux waħedhom dwar l-użu tad-donazzjoni, iżda bi qbil mas-sħubija. L-impenn huwa li l-vaċċini, id-djanjostiċi u t-trattamenti l-ġodda kollha kontra l-coronavirus jsiru disponibbli madwar id-dinja bi prezz affordabbli, irrispettivament minn fejn ikunu ġew żviluppati. F'dan il-kuntest, kemm hija lesta l-Kummissjoni Ewropea li twiegħed flus f'dan il-kuntest? Biex tgħin li jintlaħqu l-għanijiet tar-Rispons Globali għall-Coronavirus, il-Kummissjoni Ewropea qed twiegħed EUR 1 biljun mill-baġit tagħha f'għotjiet, ikkumplimentati minn EUR 400 miljun f'garanziji fuq self (Aċċess għall-Finanzjament ta' Riskju għall-Faċilità Finanzjarja dwar il-Mard Infettiv ta' InnovFin, implimentata mill-Bank Ewropew tal-Investiment). Il-flus jiġu mir-riprijoritizzazzjoni ta' Orizzont 2020 (EUR 1 biljun), RescEU ( EUR 80 miljun), l-Istrument għall-Appoġġ ta' Emerġenza (EUR 150 miljun) u minn strumenti esterni (EUR 170 miljun). EUR 100 miljun se jingħataw lis-CEPI u EUR 158 miljun lill-Organizzazzjoni Dinjija tas-Saħħa. Sejħiet għal proposti u proġetti ffinanzjati mill-UE taħt l-Orizzont 2020 ser jiġu allinjati mal-objettivi tat-tliet sħubiji u soġġetti għal aċċess miftuħ għad-data. Dawn se jkunu mmirati l-aktar lejn ir-riċerka xjentifika u l-innovazzjoni rivoluzzjonarja permezz tal-Kunsill Ewropew tal-Innovazzjoni. Il-finanzjament taħt RescEU se jmur għall-akkwist, il-bini ta' riżervi u d-distribuzzjoni ta' vaċċini, aġenti terapewtiċi u dijanjostika. Min jista' jwiegħed? Għaliex l-individwi privati ma jistgħux jagħmlu donazzjoni fil-kuntest tar-Rispons Globali għall-Coronavirus? Il-pajjiżi u l-entitajiet privati kollha jistgħu jagħmlu wegħdi, jiġifieri n-negozji, il-fondazzjonijiet, l-organizzazzjonijiet filantropiċi. L-individwi jistgħu juru l-appoġġ tagħhom għall-appell billi jinteraġixxu online, ixerrdu l-għarfien dwar l-inizjattiva u jħajru lill-kumpaniji biex jieħdu sehem fiha. Il-Kummissjoni mhix qed titlob donazzjonijiet mingħand individwi privati. Madankollu, iċ-ċittadini jistgħu jagħtu donazzjoni bħala appoġġ għall-Fond ta' Rispons COVID-19 tad-WHO jew lil organizzazzjonijiet sħab. Fejn se jmorru l-wegħdiet ta' donazzjonijiet? Il-konferenza tad-donaturi tal-4 ta' Mejju għandha l-għan li timmobilizza EUR 7.5 biljun ta' finanzjament ġdid (sa mit-30 ta' Jannar). Is-EUR 7.5 biljun jitqassmu b'mod indikattiv għal kull sħubija (vaċċini, trattamenti, djanjostiċi), u fi ħdan kull sħubija għar-riċerka u l-iżvilupp u għall-iskjerament. Hekk kif tintemm il-maratona ta' wegħdi inizjali jiġu mmobilizzati riżorsi addizzjonali abbażi tal-ħtiġijiet identifikati u ġġustifikati mis-sħubiji. Id-donaturi jistgħu jagħtu donazzjonijiet lis-sħubijiet (permezz tal-konvenjatur konġunt) jew direttament lil sħab individwali li jiffurmaw parti mis-sħubija. Huma għandhom ukoll l-opzjoni li jagħtu donazzjoni b'appoġġ għal sistemi tas-saħħa f'pajjiżi fraġli għal azzjonijiet marbuta mal-coronavirus li jsiru permezz tad-WHO. Il-flus jgħaddu direttament għas-sħubiji (il-konvenjatur konġunt) jew lil destinatarji oħra fil-mira. Il-wegħdiet tar-riżorsi jistgħu jieħdu l-forma ta': Kull sħubija ser tkun mistennija li tirrapporta d-donazzjonijiet kollha li jkunu waslulha bħala parti mill-qafas tal-Aċċelleratur ACT lill-grupp ta' faċilitazzjoni, li jissorvelja u jikkomunika rapporti ta' progress u jirrapporta lill-komunità dinjija u lill-pubbliku inġenerali dwar ir-riżorsi mwiegħda, dawk li jkunu waslu, u dawk użati, kif ukoll dwar dawk li jkunu għadhom meħtieġa. Min jikseb il-finanzjament u kif jista' wieħed jara li ma jkunx hemm potenzjal ta' kunflitti ta' interess It-tliet sħubijiet (il-vaċċini, it-trattamenti, id-dijanjostika) se jinkludu sħab li huma organizzazzjonijiet ewlenin fir-rispons globali għall-coronavirus b'mandat u interess fit-tisħiħ tas-saħħa madwar id-dinja. Ir-riċevituri diretti ta' finanzjament se jkunu organizzazzjonijiet stabbiliti li jappoġġaw l-iżvilupp u l-użu ta' testijiet, trattamenti u vaċċini, skont proċessi u kriterji miftiehma u ppruvati. Destinatarju ma jiddeċidix waħdu dwar l-użu tad-donazzjoni, iżda bi qbil mas-sħubija. Min se jkollu s-sjieda tal-prodotti manifatturati b'finanzjament mill-inizjattiva? Fil-każ ta' riċerka ffinanzjata minn fondi pubbliċi, għandu jkun hemm aċċess miftuħ għar-riżultati, jiġifieri għad-data, l-għarfien u l-proprjetà intellettwali sa fejn meħtieġ biex jiġu żgurati l-iskjerament u l-aċċess globali. Il-finanzjament se jkun ta' benefiċċju għall-organizzazzjonijiet li jistinkaw biex jiżguraw li l-prodotti jkunu disponibbli, aċċessibbli u affordabbli madwar id-dinja, speċjalment fl-aktar pajjiżi vulnerabbli. Fil-prinċipju, is-sħab kummerċjali mhux se jkunu obbligati li jirrinunzjaw għall-proprjetà intellettwali tagħhom, iżda l-finanzjament imwiegħed se jkun akkumpanjat minn impenji minn donaturi b'appoġġ għall-aċċess globali u l-użu ġust ta' djanjostiċi, trattament u vaċċini ġodda kontra l-coronavirus. Fejn huma l-ħtiġijiet ewlenin fl-oqsma ta' vaċċini, terapiji u djanjostiċi? F'dawn it-tliet oqsma, l-aktar urġenti huma r-riċerka u l-iżvilupp (il-validazzjoni tat-testijiet), iżda jeżisti nuqqas ta' finanzjament primarjament fejn jidħlu l-manifattura, l-akkwist u l-iskjerament. Is-sitwazzjoni attwali hi kif ġej: X'inhi l-iskeda ta' żmien stmata għat-twettiq tat-tliet oqsma? Minħabba l-kriżi attwali, mhemmx ħin x'nitilfu. Il-fondi se jiġu allokati malajr kemm jista' jkun. Filwaqt li numru ta' soluzzjonijiet diġà qed jiġu investigati, R&D, il-manifattura u l-iskjerament huma kollha passi li jieħdu ħafna ħin u li jużaw ħafna riżorsi. Din hija r-raġuni għaliex huwa kruċjali li jiġu kkoordinati l-isforzi fuq livell internazzjonali, biex jiġu identifikati malajr kemm jista' jkun l-aktar soluzzjonijiet promettenti filwaqt li jitħaffef l-iżvilupp tagħhom. X'inhuma r-rabtiet mal-fondi diġà miġbura għad-WHO? Il-finanzjament imwiegħed lill-Organizzazzjoni Dinjija tas-Saħħa (WHO) b'rabta mal-ġlieda kontra l-coronavirus mit-30 ta' Jannar 2020 – id-data li fiha hija ddikjarat il-coronavirus bħala emerġenza tas-saħħa dinjija – se jingħadd bħala parti mill-mira ta' finanzjament għar-Rispons Globali. Dan jippermetti l-allinjar tar-riżorsi li jkunu diġà mwiegħda minn pajjiżi li jkunu bdew jirkupraw mit-tifqigħa tal-emerġenza dinjija. X'inhi r-rabta mar-riforniment ta' Gavi, l-Alleanza għall-Vaċċini? Biex tiġi ffaċċjata din il-kriżi, il-pajjiżi li qed jiżviluppaw jeħtieġu difiżi qawwija. L-iskjerament ta' vaċċini kontra l-coronavirus se jkun prattikament impossibbli jekk jitħallew jikkollassaw il-programmi tal-vaċċinazzjoni. Dawn is-sistemi tas-saħħa jipprovdu l-infrastruttura ċentrali meħtieġa għad-distribuzzjoni tagħhom - l-ktajjen tal-provvista, it-tagħmir tal-katina tal-kesħa, il-ħaddiema mħarrġa fil-kura tas-saħħa, is-sorveljanza tal-mard u s-sensibilizzazzjoni tal-komunità. L-appoġġ għal pajjiżi bi dħul aktar baxx, bħala parti mir-rispons dinji tagħna, huwa essenzjali biex tiġi żgurata s-sigurtà tas-saħħa dinjija tagħna u biex jiġu evitati pandemiji fil-ġejjieni. Minħabba din il-ħtieġa madwar id-dinja, jintlaqgħu wkoll wegħdiet għar-riforniment tal-Gavi, bħala kontribuzzjoni biex jinġabru mill-inqas USD 7.4 biljun għall-perjodu ta' ħames snin li jmiss tagħha. L-UE u l-koospitanti tal-inizjattiva tad-donaturi huma sostenituri qawwija ta' Gavi u tar-rwol tagħha fir-rispons kontra l-pandemija dinjija tal-coronavirus. Il-frott tal-inizjattiva se jibbenefika biss lil dawk il-pajjiżi li jipparteċipaw? Le, l-għan ta' dan l-avveniment b'appell għal wegħdiet ta' donazzjonijiet huwa li jitħaffu l-innovazzjonijiet u li jiġi żgurat l-aċċess għal kulħadd, irrispettivament mill-oriġini ġeografika tal-fondi. Il-pandemiji jistgħu jiġu kkontrollati b'mod effettiv biss meta s-soluzzjonijiet jintużaw globalment. L-inizjattiva għandha l-għan li tiġbor kontribuzzjonijiet finanzjarji sinifikanti biex tiżviluppa d-djanjostiċi, it-trattamenti u l-vaċċini u tiżgura impenn politiku ta' livell għoli biex jiġi żgurat aċċess ekwu għad-djanjostiċi, għat-trattamenti u għall-vaċċini biex jiġi żgurat li ħadd ma jibqa' lura. Għal aktar informazzjoni Is-sit web tar-Rispons Globali għall-Coronavirus